**OBRAZLOŽENJE**

**1. PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavlja odredba članka 39. Statuta Grada Pula – Pola („Službene novine“ Grada Pule br. 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst ).

**2. OSNOVNA PITANJA KOJA SE UREĐUJU AKTOM**

Predlaže se donošenje Odluke o izmjeni i dopuni Odluke o kriterijima i postupku sufinanciranja kamate stambenih kredita za nekretnine na području Grada Pule – Pola (u daljnjem tekstu Odluka).

Ovom Odlukom predlaže se izmjena članka 5. Odluke o kriterijima i postupku sufinanciranja kamate stambenih kredita za nekretnine na području Grada Pule – Pola („Službene novine“ Grada Pule br. 10/22) koji propisuje da se sufinanciranje kamate odobrava za stambene kredite za koje je kreditna institucija odobrila kredit za kupnju nekretnina nakon stupanja na snagu Odluke.

Izmjenom Odluke omogućilo bi se pravo podnošenja zahtjeva za subvencioniranje kamate stambenih kredita za nekretnine na području Grada Pule-Pola građanima kojima su krediti za kupnju prve nekretnine odobreni prije stupanja na snagu Odluke, pod uvjetom da ispunjavaju ostale kriterije propisane Odlukom o kriterijima i postupku sufinanciranja kamate stambenih kredita za nekretnine na području Grada Pule – Pola.

Obuhvatom većeg broja građana ispunjava se svrha Odluke, a to je pomoć obiteljima prilikom stjecanja prve nekretnine za stanovanje.

Nacrt prijedloga Odluke o izmjeni i dopuni Odluke o kriterijima i postupku sufinanciranja kamate stambenih kredita za nekretnine na području Grada Pule-Pola sadržajno je podijeljen kako slijedi:

- KRITERIJI ZA ODOBRAVANJE ZAHTJEVA ZA SUFINANCIRANJE KAMATA: članak 1.

- PRIJELAZNE I ZAVRŠNE ODREDBE: članci 2. i 3.

**Savjetovanje s zainteresiranom javnošću**

U skladu s odredbama članka 11. Zakona o pravu na pristup informacijama („Narodne novine“ br. 25/13 i 85/15) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.

**Savjetovanje s zainteresiranom javnošću započinje dana 18. srpnja 2022. godine te završava zaključno s danom 18. kolovoza 2022. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

SufinanciranjeStambenihKamata@pula.hr